
PATVIRTINTA
Vilniaus rajono savivaldybės mero
2026 m.                    d. potvarkiu
Nr. 

PROJEKTO „ALTERNATYVIŲ INVESTICIJŲ DETEKTORIUS (AID2)“ VILNIAUS RAJONO SAVIVALDYBĖS PARTNERIŲ ATRANKOS SOCIALINĖS INTEGRACIJOS PASLAUGOMS TEIKTI TVARKOS APRAŠAS

I SKYRIUS
BENDROSIOS NUOSTATOS

1.	Projekto „Alternatyvių investicijų detektorius (AID2)“ Vilniaus rajono savivaldybės partnerių atrankos socialinės integracijos paslaugoms teikti tvarkos aprašas (toliau – Tvarkos aprašas) nustato reikalavimus viešiesiems ir privatiems juridiniams asmenims, kurie vykdys socialinės integracijos veiklas (teiks paslaugas) iš laisvės atėmimo bausmės atlikimo vietų paleidžiamiems (paleistiems) asmenims Vilniaus rajono savivaldybėje, reglamentuoja paraiškų turinį, jų teikimo, vertinimo ir atrankos tvarką.
2.	Tvarkos aprašas parengtas vadovaujantis 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos socialinės sutelkties plėtros programos pažangos priemonės Nr. 09-003-02-02-09 „Plėtoti socialinės integracijos priemones labiausiai pažeidžiamoms grupėms“ aprašo, patvirtinto Lietuvos Respublikos socialinės apsaugos ir darbo ministro 2022 m. liepos 24 d. įsakymu Nr. A1-490 „Dėl 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos socialinės sutelkties plėtros programos pažangos priemonės Nr. 09-003-02-02-09 „Plėtoti socialinės integracijos priemones labiausiai pažeidžiamoms grupėms“ aprašo patvirtinimo“, 2 priedu „2021–2030 metų plėtros programos valdytojos Lietuvos Respublikos socialinės apsaugos ir darbo ministerijos socialinės sutelkties plėtros programos pažangos priemonės Nr. 09-003-02-02-09 „Plėtoti socialinės integracijos priemones labiausiai pažeidžiamoms grupėms“ 3 veiklos „Socialiai pažeidžiamų, socialinę riziką (atskirtį) patiriančių asmenų socialinės integracijos ir galimybių dalyvauti darbo rinkoje didinimas Sostinės regione“ ir 4 veiklos „Socialiai pažeidžiamų, socialinę riziką (atskirtį) patiriančių asmenų socialinės integracijos ir galimybių dalyvauti darbo rinkoje didinimas Vidurio ir vakarų Lietuvos regione“ projektų finansavimo sąlygų aprašas“ (toliau – Finansavimo sąlygų aprašas), Iš laisvės atėmimo bausmės atlikimo vietų paleidžiamų (paleistų) asmenų socialinės integracijos tvarkos aprašu, patvirtintu Lietuvos Respublikos socialinės apsaugos ir darbo ministro ir Lietuvos Respublikos teisingumo ministro 2020 m. spalio 8 d. įsakymu Nr. A1-939/1R-324 „Dėl Iš laisvės atėmimo bausmės atlikimo vietų paleidžiamų (paleistų) asmenų socialinės integracijos tvarkos aprašo patvirtinimo“ (toliau – Socialinės integracijos tvarkos aprašas), Projektų administravimo ir finansavimo taisyklėmis, patvirtintomis Lietuvos Respublikos finansų ministro 2022 m. birželio 22 d. įsakymu Nr. 1K-237 „Dėl 2021–2027 metų Europos Sąjungos fondų investicijų programos ir Ekonomikos gaivinimo ir atsparumo didinimo plano „Naujos kartos Lietuva“ įgyvendinimo“.
3.	Partnerių atrankos tikslas – atrinkti paslaugų teikėjus socialinės integracijos paslaugoms teikti iš laisvės atėmimo bausmės atlikimo vietų paleidžiamiems (paleistiems) asmenims.
4. Pagrindinės Tvarkos apraše vartojamos sąvokos:
4.1. komisija – Vilniaus rajono savivaldybės mero potvarkiu sudaryta komisija atrinkti projekto „Alternatyvių investicijų detektorius (AID2)“ Vilniaus rajono savivaldybės partnerius socialinės integracijos paslaugoms teikti;
4.2. paraiška – Tvarkos aprašo 1 priede pateikta paraiškos forma, teikiama partnerių atrankai;
4.3. pareiškėjas – partnerių atrankoje dalyvaujantis viešasis ar privatus juridinis asmuo, atitinkantis Tvarkos apraše nustatytus reikalavimus;
4.4. partneris – juridinis asmuo, kurio veiklos nuostatuose nurodytas veiklos tikslas ir (ar) uždaviniai, ir (ar) veiklos rūšis, susijusi su socialinių ir (ar) kitų paslaugų teikimu tikslinei grupei;
4.5. socialinės integracijos paslaugos – veiklos, skatinančios nuteistųjų socialinio savarankiškumo ir darbingumo, profesinės kompetencijos ir pajėgumo dalyvauti darbo rinkoje atkūrimą ir didinimą (pvz.: asmens socialinių ir kitų paslaugų poreikių vertinimas, individualus ir grupinis motyvavimas, informavimas, konsultavimas, tarpininkavimas, atstovavimas, psichosocialinė pagalba, sociokultūrinės paslaugos (įskaitant kultūrinę edukaciją bei kūrybingumo skatinimą), socialinių įgūdžių ugdymas ir palaikymas, profesinis orientavimas ir konsultavimas, bendrųjų gebėjimų ugdymas, profesinių įgūdžių ugdymas, pagalba įsidarbinant ir įsidarbinus, palydimoji paslauga;
4.6. tikslinė grupė – iš laisvės atėmimo bausmės atlikimo vietų paleidžiami (paleisti) asmenys, t. y. laisvės atėmimo bausmę atliekantys nuteistieji, kuriems iki galimo lygtinio paleidimo iš laisvės atėmimo vietų įstaigos, o jei lygtinis paleidimas iš laisvės atėmimo vietų įstaigos netaikomas, – iki paskirtos laisvės atėmimo bausmės pabaigos, liko vieni metai, taip pat asmenys, nuo kurių paleidimo iš laisvės atėmimo vietų įstaigos dienos praėjo ne daugiau kaip vieni metai.
4.7. kitos Tvarkos apraše vartojamos sąvokos suprantamos taip, kaip jos apibrėžtos Integracijos tvarkos apraše, Finansavimo sąlygų apraše ir kituose teisės aktuose.
5. Partnerių atranką pagal Tvarkos aprašą organizuoja Vilniaus rajono savivaldybės administracija (toliau – Administracija).

II SKYRIUS
REIKALAVIMAI PAREIŠKĖJAMS

6. Paraiškas teikiantys pareiškėjai privalo atitikti šiuos reikalavimus:
6.1. turi atitikti Finansavimo sąlygų aprašo 5.3.2.2.1 papunktyje nustatytus reikalavimus;
6.2. pareiškėjo steigimo dokumentuose privalo būti nurodytas veiklos tikslas ir (ar) uždaviniai, ir (ar) veiklos rūšis, susiję su socialinių ir (ar) kitų paslaugų teikimu tikslinei grupei;
6.3. pareiškėjas turi turėti ne mažesnę nei 2 metų patirtį per pastarųjų 5 metų laikotarpį teikiant paslaugas tikslinei grupei;
6.4. turi turėti bent vieną specialistą Socialinės integracijos tvarkos aprašo 15 punkte nustatytoms funkcijoms vykdyti.
7. Atitiktį Tvarkos aprašo 6 punkte nustatytiems reikalavimams pareiškėjas turi pagrįsti prie paraiškos pridedamais dokumentais.

III SKYRIUS
PARAIŠKŲ TURINIO REIKALAVIMAI

8.	Paraiškos formoje turi būti nurodyta: 
8.1.	informacija apie pareiškėją:
8.1.1.	juridinio asmens pavadinimas;
8.1.2.	juridinio asmens kodas;
8.1.3.	teisinė forma;
8.1.4.	adresas;
8.1.5.	telefono numeris;
8.1.6.	elektroninio pašto adresas;
8.1.7.	juridinio asmens vadovo arba jo įgalioto asmens vardas, pavardė, pareigos, telefono numeris, elektroninio pašto adresas;
8.2.	informacija apie pareiškėjo atitiktį Tvarkos aprašo 6.2 papunkčiui (turi būti pateikti pareiškėjo steigimo dokumentai);
8.3.	informacija apie pareiškėjo patirtį, atitinkančią Tvarkos aprašo 6.3 papunktį (turi būti pateiktos paslaugų teikimo sutartys ir paslaugų teikimo aprašymai tikslinės grupės integracijos srityje);
8.4.	informacija apie paslaugas teikiančius specialistus, atitinkančius Tvarkos aprašo 6.4 papunktį;
8.5. atitiktis 6.1 papunktyje nustatytiems reikalavimams patvirtinama pateikiant vadovo arba vadovo įgalioto asmens pasirašytą pareiškėjo deklaraciją (Tvarkos aprašo 2 priedas);
8.6. užpildyta „Vienos įmonės“ deklaracija (Tvarkos aprašo 3 priedas);
8.7. užpildyta partnerio deklaracija (Tvarkos aprašo 4 priedas);
8.8. laisvos formos įgaliojimas, jeigu paraišką teikia ne juridinio asmens vadovas.

IV SKYRIUS
KVIETIMO SKELBIMAS IR PARAIŠKŲ TEIKIMO TVARKA

9. Informacija apie kvietimą teikti paraiškas partnerių atrankai (toliau – Kvietimas) skelbiama interneto svetainėje www.vrsa.lt. Kvietime nurodoma:
9.1. paraiškų priėmimo pradžia ir pabaiga, vertinimo terminai;
9.2. paraiškų teikimo būdas; 
9.3. paraiškos forma ir dokumentai, kuriuos pareiškėjas privalo pateikti su paraiška; 
9.4. kontaktinis asmuo (nurodant pareigas, vardą ir pavardę), teikiantis konsultacijas pareiškėjams su partnerių atranka susijusiais klausimais, telefono numeris, elektroninio pašto adresas;
9.5. kita informacija.
10. Vienas pareiškėjas gali pateikti tik vieną paraišką. 
11. Paraiška su priedais turi būti užpildyta lietuvių kalba ir pasirašyta asmens, turinčio teisę veikti savo, įstaigos, organizacijos vardu, kvalifikuotu elektroniniu parašu (vadovo ar jo įgalioto asmens). Paraiškos teikiamos elektroniniu paštu, kuris nurodomas Kvietime. Paraiškos pateiktos kitais būdais arba pateiktos elektroniniu paštu, bet nepasirašytos kvalifikuotu elektroniniu parašu, nepriimamos.
12. Paraiška turi būti pateikta iki Kvietime, paskelbtame Vilniaus rajono savivaldybės interneto svetainėje, nustatyto termino paskutinės dienos. Paraiškos, gautos po nustatyto paraiškų teikimo termino, nevertinamos. Administracija apie tai pareiškėjui praneša elektroniniu paštu per 5 darbo dienas nuo paraiškos gavimo dienos.

V SKYRIUS
PARAIŠKŲ VERTINIMAS IR ATRANKA

	14. Paraiškas vertina Vilniaus rajono savivaldybės mero potvarkiu sudaryta komisija. 
	15. Komisiją sudaro ne mažiau kaip 5 nariai. Komisijos struktūrą sudaro komisijos pirmininkas, komisijos pirmininko pavaduotojas ir komisijos nariai.
16. Komisijos pirmininkas:
16.1. pirmininkauja komisijos posėdžiams, koordinuoja komisijos darbą, pasirašo komisijos posėdžių protokolus;
16.2. atstovauja komisijai, teikia tretiesiems asmenims informaciją apie komisijos siūlymus, sprendžia kitus su partnerių atranka susijusius klausimus.
17. Komisijos pirmininko nesant arba jam negalint vykdyti savo funkcijų, visas komisijos pirmininko funkcijas atlieka komisijos pirmininko pavaduotojas.
18. Komisijos sekretoriumi skiriamas Administracijos valstybės tarnautojas ir (arba) darbuotojas, kuris nėra komisijos narys. Komisijos sekretorius:
18.1. komisijos pirmininko ar komisijos pirmininko pavaduotojo pavedimu šaukia ir organizuoja komisijos posėdžius;
18.2. rengia komisijos posėdžių protokolus ir administruoja komisijos dokumentus.
19. Pirmasis komisijos posėdis organizuojamas ne vėliau kaip per 10 darbo dienų nuo paskutinės paraiškų teikimo dienos. Komisijos nariai pirmojo posėdžio metu prieš vertinimą pasirašo komisijos nario konfidencialumo pasižadėjimą ir nešališkumo deklaraciją (Tvarkos aprašo 5 priedas). Komisijos posėdžiai gali būti organizuojami tiesioginiu, nuotoliniu ar mišriu būdu.
20. Komisijos narių dalyvavimas posėdžiuose yra privalomas. Jei komisijos narys negali atvykti į posėdį, jis nedelsdamas privalo apie tai pranešti komisijos pirmininkui, o jo nesant – komisijos pirmininko pavaduotojui, nurodydamas nedalyvavimo priežastį. Komisijos posėdis yra teisėtas, jei jame dalyvauja ne mažiau kaip 2/3 komisijos narių.
21. Komisijos nariai negali dalyvauti svarstant ir vertinant paraiškas, jeigu:
21.1. nepasirašė komisijos nario konfidencialumo pasižadėjimo ir nešališkumo deklaracijos;
21.2. su pareiškėjais komisijos narį sieja ryšiai, neleidžiantys priimti objektyvių sprendimų, kai jis yra pareiškėjo narys, dalyvauja pareiškėjo valdymo organuose ar kitoje pareiškėjo veikloje;
21.3. jie yra kitaip susiję su paraiškėju ar paraiškos įgyvendinimu, įskaitant dalyvavimą rengiant paraišką ar planuojamo projekto veiklose;
21.4. dėl jų veiklos komisijoje gali kilti viešųjų ir privačių interesų konfliktas.
22. Komisijai nustačius, kad pareiškėjas pateikė ne visus reikiamus dokumentus, komisijos sekretorius apie tai informuoja pareiškėją ir nustato 5 darbo dienų terminą trūkstamiems dokumentams pateikti. Nepateikus dokumentų per nustatytą terminą, paraiška atmetama.
23. Visi komisijos nariai įvertina paraiškas užpildydami pareiškėjų atitikties vertinimo lentelę (Tvarkos aprašo 6 priedas). 
24. Komisijos sprendimai priimami posėdyje dalyvaujančių komisijos narių balsų dauguma.
25. Jeigu komisijos narių balsai pasiskirsto po lygiai, galutinį sprendimą priima komisijos pirmininkas, o jo nesant – komisijos pirmininko pavaduotojas.
	26. Paraiškos, įvertintos kaip neatitinkančios Tvarkos aprašo II skyriuje nustatytų reikalavimų, atmetamos.
27. Visi pareiškėjai, atitinkantys keliamus reikalavimus, atrenkami partneriais.
28. Atrankoje dalyvavę pareiškėjai apie komisijos priimtą sprendimą informuojami elektroniniu paštu per 5 darbo dienas.
29. Atrinktas partneris, atsisakantis dalyvauti projekte partnerio teisėmis, privalo apie tai raštu informuoti Administraciją per 5 darbo dienas nuo informacijos apie atrankos rezultatus gavimo dienos.
30. Atrinkti partneriai skiriami Vilniaus rajono savivaldybės mero potvarkiu, komisijos siūlymu.
31. Informacija apie atrinktus partnerius skelbiama Vilniaus rajono savivaldybės interneto svetainėje www.vrsa.lt.

VI SKYRIUS
BAIGIAMOSIOS NUOSTATOS

32. Pareiškėjai yra atsakingi už teikiamų dokumentų ir duomenų teisingumą.
33. Partneriai, šio Tvarkos aprašo nustatyta tvarka atrinkti dalyvauti projekte ir pasirašę jungtinės veiklos sutartį, vykdydami projektą įsipareigoja per nustatytą laiką teikti projekto įgyvendinimui reikalingus dokumentus ir informaciją. 
34. Tvarkos apraše nurodyti renkami asmens duomenys yra tvarkomi ir saugomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kitais asmens duomenų apsaugą reglamentuojančiais teisės aktais.
35. Pareiškėjas, nesutinkantis su priimtu sprendimu vertinant paraišką, šį sprendimą gali apskųsti Lietuvos administracinių ginčų komisijai arba Lietuvos Respublikos administracinių bylų teisenos įstatymo nustatyta tvarka.
36. Visi kilę klausimai ar ginčai sprendžiami Lietuvos Respublikos teisės aktų nustatyta tvarka.

________________________



